EuroBench/eurobench-wiki-et-topics huggingface dataset:
Teema: Mäed
Mount Woodroffe (ka Ngarutjaranya) on mägi Austraalias. Mägi asub Lõuna-Austraalia osariigi loodeosas Musgrave'i mäestikus. Mount Woodroffe'i kõrgus on 1435 meetrit ja see on osariigi kõrgeim mägi. Mägi on nimetatud maamõõtja George Goyderi auks. Mäele pääs on tänapäeval piiratud, sinna mineku eel on vaja saada Pitjantjatjara hõimu maadele sisenemise luba.
Teema: Kirjanikud
Michael Andreas Helmuth Ende (12. november 1929 Garmisch-Partenkirchen – 28. august 1995 Filderstadt) oli saksa laste- ja noortekirjanik, kes sai tuntuks fantaasiarikaste filosoofiliste muinasjutt-romaanidega. Mitut tema teost on saatnud rahvusvaheline menu, neist on tehtud filme, teatrilavastusi ja telesaateid. Ende teoseid on ilmunud kokku üle 30 miljoni eksemplari.
Teema: Mäed
Große Sandspitze Tiroolis on kõrgeim mägi Gailtali Alpides, mis on mäestik Lõuna-Lubjakivialpides. See asub Lienzi Dolomiitide alammäestikus. Kohalikud kutsuvad seda Sunnspitziks.
Teema: Meditsiin
Meditsiinisemiootika on valdkond, mis tegeleb haigustega seotud märkide ja sümptomitega. See on üks vanemaid semiootika harusid. Näiteks üks meditsiinisemiootiline märkide jaotus: prognostilised, anamnestilised, diagnostilised ja patognomoonilised märgid (King 1982: 80–81). Termini 'semiootika' (kujul semeiotics) esmakordne kasutus inglise keeles pärinebki arstilt, Henry Stubbe'ilt (aastast 1670), kes vastandas semiootika füüsikale ehk semiootilise arstiteaduse füüsikalisele (jaotus, mille John Locke oma 1690. aasta töös An Essay Concerning Human Understanding üldistas). 18. sajandil ja 19. sajandi esimesel poolel oli meditsiinisemiootika semiootika kõige arendatum osa. Ühtaegu oli patoloogiline semiootika (märgiõpetus) arstihariduse tähtis osa. Kirjutati: "Ilma semiootikata on haigusteõpetus arstile praktiliselt kasutu".
Teema: Meditsiin
Isolatsioon aitab vältida mikroorganismide levikut nakatunud või koloniseeritud patsientidelt teistele patsientidele, haigla külastajatele ja tervishoiutöötajatele, kes võivad mikroorganisme edasi kanda või ise nakatuda või koloniseeruda.
Teema: Jalgpall
Mark Clattenburg (sündinud 13. märtsil 1975) on Inglismaa jalgpallikohtunik, kes peamiselt teenindab Premier League'i mänge. Clattenburg oli kohtunikuks 2012. aasta olümpiamängude jalgpalliturniiri finaalmängul, mis lõppes Mehhiko 2:1 võiduga Brasiilia üle.
Teema: Jalgpall
Mali jalgpallikoondis on Mali rahvuskoondis jalgpallis. Aafrika rahvaste karikavõistlustel osales Mali esimest korda 1972. aastal, siis saavutatud teine koht on siiani jäänud Mali parimaks. 2012. aasta Aafrika rahvaste karikavõistlustel sai Mali koondis kolmanda koha. Poolfinaalis kaotati 0:1 Elevandiluurannikule, kolmanda koha mängus aga võideti Ghana 2:0. Kolmas koht saavutati ka aasta hiljem, kui kolmanda koha mängus võideti taas Ghanat. Jalgpalli maailmameistrivõistlustele pole Mali kunagi pääsenud.
Teema: Jõed
Pandž (tadžiki Панҷ) on jõgi Aasias. Algab Pamiiris Vākhāni (Vahhandarja) ja Pomiri jõe ühinedes. Ülemjooksul voolab läände, keskjooksul põhja, alamjooksul edelasse. On valdavalt mägijõgi ja voolab kuristikes. Alamjooksul laskub tasandikule ja ühineb Vahši jõega, moodustades Amudarja.
Teema: Kirjanikud
Püha Ambrosius (umbes 338 – 4. aprill 397) oli Milano piiskop, keda peetakse üheks 4. sajandi mõjukamatest kristlikest vaimulikest. Ta valiti 374. aastal Milano piiskopiks veel enne, kui ta jõuti ristida. Ambrosius oli innukas Nikaia I kirikukogu (325) seisukohtade eestvõitleja ning äge ariaanluse ja paganluse vastane. Tema teostest tuntuimad on eetikat käsitlev "De officiis ministrorum" (377–391) ja eksegeetiline "Exameron" (386–390). Temaga seostatakse sümboolselt lääne kirikumuusika sündi. Ambrosiuse loodud on hulk hümnitekste, mis on siiani käibel. Tema järgi on nimetatud ambroosiuse laul.
Teema: Meditsiin
Ajurveeda (sanskriti keeles आयुर्वेद āyurveda, 'elu teadus') on India traditsiooniline meditsiin. Ajurveedas kasutatakse toitumisteraapiat, massaaži, joogatehnikaid, ravimtaimedest, mineraalidest ja metallidest koosnevaid kompleksseid ravimeid. Alusteosed on "Suśrutha Saṃhitā" ja "Charaka saḿhitā" (u 700 eKr – 500 pKr). Kolm olulisimat printsiipi ajurveedas on kolm dosha't – vata, pitta, kapha. Dosha'd on peened energiad, mis mõjutavad kõiki eluaspekte. Tervise põhjus on dosha'de tasakaal, haiguse põhjus dosha'de tasakaalutus.
Teema: Jõed
Msta (vene keeles Мста, arvatavasti ka Mustajoki) on jõgi Euroopas Venemaal. Algab Valdai kõrgustikult Mstino järvest Tveri oblastis. Ülemjooksul voolab põhja ja loodesse. Valdai kõrgustikult laskudes moodustab kardetavaid kärestikke, eriti Borovitši ümbruses, kus jõgi voolab 20 meetri sügavuses lubjakivvi uuristunud orus. Seejärel pöördub edelasse. Suubub Volhovi lähte lähedal Ilmjärve, moodustades delta. Jõe pikkus on 445 km. Suuremad linnad Msta ääres on Võšni Volotšok ja Borovitši.
Teema: Poliitikud
Joseph Borġ (ka Joe Borġ; sündinud 19. märtsil 1952) on Malta poliitik. Ta oli Malta välisminister 1999–2004. Pärast Malta liitumist Euroopa Liiduga 2004. aastal sai temast Euroopa Komisjoni volinik.
Teema: Mäed
Uusvada Ludimägi on looduslik pühapaik Setomaa vallas Uusvada külas. Ludimäe kõrval asub ka iidne asulakoht, mis on arheoloogiamälestisena nr 13598 kaitse all. Nimetatud ludimägi on üks kolmest Uusvada küla ludimäest (pühapaigast). Ludimäed olid külarahva kogunemiskohtadeks pühade ajal: jaanipäev, volbripäev. Ludimäel tehti pühade puhul lõkkeid. Nõukogude võimu ajal ehitati Uusvada ludimäele dolokivist kolhoosi kelder, mis oli hiljem kasutuses ka hobusetallina. Tänapäevaks on kelder lagunenud ning alles on ainult paekivist keldri müürid. Uusvada ludimägi asub eravalduses, Ludimäe kinnistul. Ludimägi asub vallateest 100 meetri kaugusel, juurdepääsutee ludimäele puudub ja objektile pääseb ainult jala.
Teema: Meditsiin
Krüoonika on surnud inimese või looma keha säilitamine madalal temperatuuril eesmärgiga oodata ära elluäratamise ja ravimise võimalus. Teadusringkonnad suhtuvad krüoonikasse skeptiliselt, kuna külm kahjustab rakke, hoolimata krüoprotektoritest. 2018. aastal töötati välja uus protsess, vitrifiksatsioon, kuid sellel puudus sünapsi erutuvuse läve säilimine. Seetõttu on 2023. aastal kiireloomuline suunata uuringud sünapside erutuvusläve säilitamisele vitrifiksatsiooni ajal.
Teema: Jõed
Kostroma (vene Кострома) on Volga vasakpoolne lisajõgi. Saab alguse Galitši kõrgustikult, voolab edelasse ja suubub Kostroma linna juures Volgasse. Pikkus 360 km. Suuremad lisajõed on Veksa, Obnora ja Meza. Alamjooksul asub Kostroma veehoidla.
Teema: Linnud
Kakaduulased (Cacatuidae) on papagoiliste seltsi kuuluv sugukond. Sugukonda kuulub 7 perekonda 21 liigiga. Kakaduude nimi pärineb Malaist – kaka(k)tua (kaka "papagoi" + tuwah või kakak "õde" + tua "vana"). Kakaduude levila ulatub Filipiinidelt ja Indoneesia ida-saarteni, Wallaceast Uus-Guineani ja sealt Austraaliani. Kakaduud tunneb ära nende uhke tuti ja kõvera noka järgi. Nende suled on küll vähem värvilised kui teistel papagoidel, olles tavaliselt kas valged, hallikad või mustad, ent see-eest on nende tutt tihti värviline. Kakaduud on küllaltki suured, sarnanedes suuruselt näiteks ronkadega. Kõige tuntum kakaduude seast on kindlasti kollatutt-kakaduu.
Teema: Jõed
Terek (vene Терек; gruusia თერგი, Tergi; avaari Терек) on jõgi Aasias Põhja-Kaukaasias. Jõgi saab alguse Kaukasuse mägedest ja voolab alguses itta. Seejärel pöördub põhja suunas ning murrab Dariali kuristikus läbi Kõrvalahelikku. Vladikavkazis laskub jõgi tasandikule, kus suund muutub loodesse, seejärel itta ning alamjooksul kirdesse. Lõpuks suubub Terek Kaspia merre, kus moodustab delta. Tereki jõega ühineb Tšetšeeni Vabariigis Sunža jõgi, mis on üks suuremaid lisajõgesid. Tereki pikkus on umbes 623 km ja valgla pindala 43 200 km². Tereki jõe ääres asub mitmeid olulisi linnu ja asulaid. Kõige tuntum neist on Vladikavkaz, mis on suurim linn Põhja-Osseetias ja oluline piirkondlik keskus. Samuti lähedal asub Tšetšeenia pealinn Groznõi, mis küll ei paikne otseselt jõe ääres, kuid on seotud Tereki lisajõe Sunža kaudu. Kaukasuse mägedes, Tereki jõe ülemjooksul, asub Gruusia väike linn Stephantsminda, mis on tuntud ka kui tähtis turismisihtkoht.
Teema: Poliitikud
Andrus Ansip (sündinud 1. oktoobril 1956 Tartus) on Eesti poliitik. Aastatel 1998–2004 oli ta oli Tartu linnapea, 2004–2005 Eesti majandus- ja kommunikatsiooniminister, 2005–2014 Eesti peaminister, 2014–2019 Euroopa Komisjoni asepresident ja digitaalse ühtse turu volinik ning 2019–2024 Euroopa Parlamendi liige. Andrus Ansipi esimene valitsus oli ametis 13. aprillist 2005 kuni 2. aprillini 2007. Andrus Ansipi teine valitsus astus ametisse 5. aprillil 2007. Andrus Ansipi kolmanda valitsuse nimetas president Toomas Hendrik Ilves ametisse 5. aprillil 2011 ja selle volitused lõppesid Taavi Rõivase valitsuse ametisse astumisel 26. märtsil 2014. Andrus Ansip on Eesti Reformierakonna asutajaliige. Enne poliitikasse tulekut tegutses ta panganduses ja äris ning õppinud on ta keemikuks.
Teema: Linnud
Vasarpea (Scopus) on vasarpealaste sugukonda kuuluv lindude perekond. Perekonna ainus retsentne liik on vasarpea (Scopus umbretta). Perekonda kuulub ka pliotseeni ajastikus Lõuna-Aafrikas elanud Scopus xenopus.
Teema: Meditsiin
Optiline koherentstomograafia (OCT) on interferomeetriline mitteinvasiivne meetod, millega saab uurida naha või muude kudede ehitust kuni 2–3 mm sügavuseni mikromeetrites mõõdetava lahutusvõimega. Esmakordselt demonstreeriti meetodit 1991. aastal pikisuunalise lahutusega ~30 µm. Seoses lairibaliste valgusallikate (eriti heledate valgusioodide) kasutuselevõtuga saavutati 2001. aastal mikromeetrist täpsem lahutus. Praeguseks on OCT kasutusel laialt aktsepteeritava pilditehnikana, eriti oftalmoloogias ja teistes biomeditsiinirakendustes.
Teema: Jõed
Liivaoja (ka Liiva oja, Katariina oja) on kanaliseerimisel maastikust kadunud oja Tallinnas Lasnamäel Sikupillis ning Kesklinnas Torupillis ja Kadriorus. Säilinud on kohati vaid oja kuivanud säng ja org pinnamoes. Liivaojal oli mitu lätet, millest üks asus praeguse Torupilli Selveri piirkonnas, teine Sikupillis Asunduse tänava piirkonnas (Asunduse 3 ja 13 vahel oli veel 2011. aastal näha ruudukujuline betoonist valatud kaev, mis nüüdseks on jäänud pinnase ja asfaldi alla. Samasugune kaev on ka hoone Lasnamäe tänav 8 ees trammitee kõrval). Hilisema Liivaoja neli lätet asusid Majaka tänav 3 ja 5 hoonetest sadakond meetrit loodes, s.o kunagise Tallinna loomaaia piirkonnas. Liivaojal oli ka mitu lisaoja. Üks neist voolas Kadrioru staadionist põhja pool, millest looduses enam jälgi pole. Teine voolas Lasnamäe paekalda alt Lydia Koidula 23 piirkonnast ning suundus Luigetiigi kesktelje kohalt edasi kuni suubumiseni Liivaojja. Kolmandast klindiesiselt alguse saanud ojast oli 1829. aastal alles vaid ligikaudu 300-meetrine lõik. Selle kolm lätet asusid Laagna tee Ilvesesilla piirkonnas. Liivaoja järgi on nimetatud Liivaoja tänav oja ajaloolisest suudmest läänes. 2016. aasta teetööde käigus avastati August Weizenbergi tänava alt kunagise Liivaoja silla jäänused. Teetööde järel markeeriti ajaloolise silla asukoht tänavakattel.
Teema: Jalgpall
Roy Krishna (sündinud 30. augustil 1987 Labasas) on Fidži jalgpallur, kes mängib ründajana India kõrgliiga klubis ATK ja Fidži jalgpallikoondises. Ta on koondise kapten. Ta alustas klubikarjääri 2008. aastal Uus-Meremaa kõrgliiga klubis Waitakere United, kellega tuli viiel korral riigi meistriks. 2013. aasta teises pooles mängis ta mõnda aega teises Uus-Meremaa kõrgliiga klubis Auckland Citys. Sama aasta detsembris toimunud jalgpalliklubide maailmameistrivõistlustel lõi ta eelringi mängus värava Maroko klubi Raja Casablanca vastu. 2014. aasta jaanuaris sõlmis ta lepingu Wellington Phoenixiga, mis tegutseb küll Uus-Meremaal, kuid mängib Austraalia kõrgliigas A-League. Ta lõi kuue hooaja jooksul klubi meeskonnas liigas 51 väravat, millega on ta klubi suurim väravakütt. 2018–19 põhihooajal lõi ta liigas 18 väravat, millega oli liiga kõige resultatiivsem mängija. Samal hooajal valiti ta liiga hooaja parimaks mängijaks. 2018. aastal valiti ta Wellington Phoenixi aasta mängijaks. 2019. aasta juunis sõlmis ta üheaastase lepingu ATK-ga. Fidži jalgpallikoondises tegi ta debüüdi 2007. aastal Vaikse ookeani mängudel, kus Fidži läks esimeses mängus vastamisi Tuvaluga, keda võideti koguni 16:0 ja Krishna lõi neist kaks väravat. Ta on kuulunud Fidži koondisse 2008., 2012. ja 2016. aasta Okeaania meistrivõistlustel. Lisaks kuulus ta Fidži meeskonda 2016. aasta suveolümpiamängudel. Ta lõi teises alagrupimängus Mehhiko vastu Fidži ainsa värava sel turniiril.
Teema: Jõed
Adobe Creek [əˈdəʊ.bi kriːk] ('Adobe oja') on oja Ameerika Ühendriikides Californias Sonoma maakonnas. Adobe Creek on Petaluma jõe vasakpoolne lisajõgi. Oja kohta on kasutatud ka nime Casa Grande Creek.
Teema: Jalgpall
Hondurase jalgpallikoondis on Hondurase rahvuskoondis jalgpallis. Hondurase koondis on kolmel korral kvalifitseerinud FIFA MM-i finaalturniirile (1982, 2010, 2014).
Teema: Poliitikud
Jakob Heinrich von Ulrich (surnud 10. juunil 1743 Tallinn, Tallinna kubermang Venemaa keisririik) oli baltisaksa poliitik. Jakob Heinrich von Ulrich sündis Laitse, Munalaskme ja Lohu mõisniku Ewert Gustav von Ulrichi pojana. Jakob Heinrich von Ulrich teenis Rootsi armees rügemendi kortermeistrina. 1720. aastal sai ta meeskohtunikuks ja 1725–1728 oli Eestimaa rüütelkonna peamees. Hiljem oli ta Eestimaa maanõunik (1734–1743) ja 1738. aastast Eestimaa konsistooriumi president. Jakob Heinrich von Ulrichile kuulusid Lohu ja Laitse mõis. Ta maeti Tallinnas 20. juunil 1743.
Teema: Jalgpall
Meediajalgpall on üks variant jalgpallist, kus meeskonnad koosnevad peamiselt kuulsustest (näiteks sisuloojad, näitlejad ja lauljad). Meediajalgpall on kõige populaarsem Venemaal, kus see tekkis 2010. aastate lõpus; Venemaa on kuulsuste vahelisi mänge pidanud juba Nõukogude Liidu ajast saati.
Teema: Jõed
Vjosë (albaania keeles Vjosë või Vjosa, kreeka keeles Αώος ehk Aóos, ladina keeles Aous) on jõgi, mis voolab Loode-Kreekast loodesuunas läbi Lõuna-Albaania ning suubub Aadria merre. Jõe pikkus on 272 km ja selle suudmealas asub Vjosë-Nartë Delta Kaitseala. Vjosa on albaaniakeelsetes maades levinud naisenimi, näiteks kannab nime Kosovo teine naispresident Vjosa Osmani.
Teema: Linnud
Hiidturako (Corythaeola cristata), vana nimega siniluuri, on turakolaste sugukonda kuuluv lind. Hiidturako elab Aafrika keskosas ekvatoriaalses, harvem lähisekvatoriaalse kliimaga metsades. Ta asustab tasandike metsaservi, galeriimetsi jõgede kallastel, mägimetsi ja savannide metsasaari.
Teema: Jalgpall
Jalgpalli Euroopa meistrivõistlused (inglise keeles European Football Championship) on Euroopa meistrivõistlused jalgpallis. Selles osalevad UEFA liikmesmaade rahvuskoondised. Kuueteistkümnel Euroopa meistrivõistluste turniiril on võitnud kümme rahvusmeeskonda: Saksamaa ja Hispaania on võitnud kolm tiitlit, Itaalia ja Prantsusmaa kaks ning Nõukogude Liit, Tšehhoslovakkia, Holland, Taani, Kreeka ja Portugal ühe tiitli. Hispaania ainus meeskond, kes on võitnud ka järjestikuse tiitli, tehes seda 2008. ja 2012. aastal.
Teema: Kirjanikud
Beatrix Potter (28. juuli 1866 London – 22. detsember 1943 Cumbria Sawrey) oli Briti lastekirjanik, illustraator ja seeneteadlane. Ta on tuntud eelkõige tänu oma lasteraamatute sarjale, mille peategelasteks olid loomad, kellest tuntuim on Peeter Pikk-kõrv.
Teema: Mäed
Brebeneskul (ukraina keeles Бребенескул) on mägi Ukrainas Ida-Karpaatides Ida-Beskiidides Tšornohora ahelikus. Mägi asub Taga-Karpaatia oblasti ja Ivano-Frankivski oblasti piiril. Brebeneskul on kõrguselt teine mägi Ukrainas. Mäe jalamil orus asub Brebeneskuli järv.
Teema: Linnud
Galápagose pingviin (Spheniscus mendiculus) on Galápagose saartel elav pingviiniliik. See on kõige põhjapoolsema levikuga pingviin. Galápagose pingviin on ohustatud liik, neid arvatakse olevat looduses 1500 isendit.
Teema: Meditsiin
Kodeerimine (inglise keeles coding, encoding; vene keeles кодирование) on narkoloogias kasutatav termin, mis tähistab teaduslikult sõnastatud soovitusmeetodit alkoholi-, tubaka-, narko- ja muude sõltuvuste raviks ühe seansi jooksul. Kodeerimine on psühholoogiline protsess, mille tulemusel pärsitakse alkoholi ihalus ja sõltuvus. Tulemus saadakse sõnalise sisenduse käigus kas tavaseisundis või hüpnootilises (ehk transi) seisundis. Kodeerimise eesmärk on sõltuvust tekitavate ainete ihaluse taandamine ja enesesäilitamise instinkti suurendamine. Kroonilise alkoholismi ravimeetodiks on negatiivse tingimusliku refleksi tekitamine narkootilist joovet tekitavate ainete suhtes. Selleks stimuleeritakse valupunkte 2–5 sekundit sekundi jooksul. Positiivse algoritmi asemel tekib patsiendi ajus negatiivne tingitud refleks alkoholi maitse ja lõhna vastu. See tähendab, et kui inimene tarvitab pärast kodeerimist alkoholi, siis käivituvad tema kehas ebameeldivad tunded: iiveldus, oksendamine ja õhupuudus.
Teema: Jalgpall
Jerevani FC Pjunik (armeenia keeles Ֆուտբոլային Ակումբ Փյունիկ Երևան, Futbolayin Akumb P’junik Jerevan) on Armeenia jalgpalliklubi, mis tegutseb riigi pealinnas Jerevanis. See mängib Armeenia jalgpalli kõrgliigas. 'Pjunik' tähendab armeenia keeles 'fööniks'. Klubi on asutatud 20. jaanuaril 1992. Pjunik on kõigil hooaegadel mänginud Armeenia kõrgliigas. See on Armeenia edukaim jalgpalliklubi, olles võitnud 31 tiitlit. Ülekaalukalt on see tulnud enim kordi Armeenia meistriks – kokku 15 korda. Lisaks on Pjunik enim kordi Armeenia karika (8) ja Armeenia superkarika (10) võitnud klubi. Pjunik on korduvalt osalenud UEFA Meistrite Liiga ja UEFA Euroopa Liiga eelringides. Meistrite Liigas on parimaks tulemuseks kolmandasse ringi jõudmine hooajal 2022/23, kus aga kaotati Belgradi Crvena Zvezdale kahe mängu kokkuvõttes 0:7. Samal hooajal osales Pjunik UEFA Euroopa Konverentsiliiga alagrupiturniiril, kus saavutati Bratislava Slovani ja FC Baseli järel ning Vilniuse Žalgirise ees kolmas koht. Pjuniki suurim rivaal on Jerevani Ararat. Klubi kodustaadion on Vazgen Sargsjani Vabariigi staadion, mis mahutab 14 403 pealtvaatajat. See on samuti Jerevani Ararati ja Armeenia jalgpallikoondise kodustaadion. Pjuniki noorteakadeemist on pärit mitmed Euroopa liigades mänginud Armeenia jalgpallurid, teiste seas Henrikh Mkhitarjan, Robert Arzumanjan, Karlen Mkrtšjan, Edgar Manušarjan, Varazdat Harohjan ja Gevorg Ghazarjan.
Teema: Jalgpall
Jalgpall on pall, mida kasutatakse spordivahendina jalgpallis. See on kaetud naha või mõne muu IFAB-i heaks kiidetud materjaliga. Palli ümbermõõt peab olema 68–70 cm (27–28 tolli) ja mängu alguses kaaluma 410–450 g (14–16 untsi). Palli rõhk on vahemikus 0,6–1,1 atmosfääri. Tänapäeva jalgpallid on vettpidava pealispinnaga, mistõttu jääb palli kaal isegi märjal ja porisel väljakul enam-vähem samaks. Palli võib mängu ajal vahetada ainult väljakukohtuniku loal. Aprill 2020 seisuga on nõuded pallile, millega mängivad täiskasvanud, järgmised pall on kerakujuline valmistatud heakskiidetud materjalist ümbermõõduga 0,68–0,70 meetrit mängu alguses on kaal 0,410–0,450 kg siserõhuga 0,6–1,1 atmosfääri merepinna kõrgusel Jalgpalli pall on kasutusel ka Ameerika jalgpallis, Austraalia jalgpallis, Gaeli jalgpallis, Kanada jalgpallis ja Ragbis, kuid seal on need teistsugused.
Teema: Filmid
"Fantasmagorie" on maailma esimene täisanimafilm. Filmi tegi Prantsusmaa kunstnik Émile Cohl seltsile Gaumont. Film esilinastus 17. augustil 1908 Pariisi teatris Théâtre du Gymnase Marie Bell. Film on 1 minut ja 40 sekundit pikk ning sisaldab 700 kaadrit. Iga kaader joonistati eraldi.
Teema: Mäed
Kaheksatuhandeline mäetipp ehk kaheksatuhandeline (inglise keeles eight-thousander) on alpinismi kontekstis üle 8000 m kõrgune mäetipp. 18. sajandil peeti maailma kõrgeimaks mäeks Andides asuvat Chimborazo kustunud vulkaani (6310 m). Alles 1818. aastal mõõdistati esimene üle 8000 meetri kõrgune mäetipp – Himaalajas asuv Dhaulagiri (8172 m). 1848. aastal avastati Dhaulagirist ida pool veel kõrgema tipuga mägi – Kanchenjunga (8585 m). 1852. aastal arvutas Great Trigonometrical Survey of India töötaja Radhanath Sikhdar välitööde andmete põhjal välja, et Peak XV (Džomolungma) on kõrgeim mäetipp maailmas. Alles 1856. aastal avalikustas Great Trigonometrical Survey of India, et aastatel 1849–1850 tehtud teodoliitmõõdistuste andmete läbitöötamisel saadi Peak XV kõrguseks 8840 m. 6. märtsil 1987 teatasid uudisteagentuurid, et satelliidi abil tehtud mäetipu K2 mõõdistused näitasid, et K2 kõrgus jääb vahemikku 8858–8908 m. Viis kuud hiljem lükkasid Hiina topograafid need mõõdistustulemused ümber. Nad said kordusmõõtmisel Džomolungma kõrguseks 8848 ja K2 kõrguseks 8611 m.
Teema: Mäed
K2 (ka Godwin Austeni mägi ja Chhogori) on mägi Aasias Karakoramis Hiina ja Pakistani piiril, viimase kõrgeim tipp, maailmas Džomolungma järel teine. Asub raskesti ligipääsetavas ja inimeluks kõlbmatus paikkonnas. Orgudest pole teda näha, sest teda varjavad ümbritsevad madalamad tipud. Kõrgus 8611 meetrit. 6. märtsil 1987 teatasid uudisteagentuurid, et tehissateliidi abil tehtud K2 mäetipu mõõdistused näitasid, et K2 kõrgus jääb vahemikku 8858–8908 m. See aga tähendas, et tegemist on kõrgeima mäega maailmas. Uurimisgruppi juhtis USA astronoom George Wallerstein. 13. augustil lükkasid Hiina topograafid need mõõdistustulemused ümber. Nad said kordusmõõtmisel Džomolungma kõrguseks 8848 ja K2 kõrguseks 8611 m.
Teema: Poliitikud
Alexander Hermann Karl von Brevern (24. september 1880 Viru kreis – 7. detsember 1943 Saksamaa) oli baltisaksa mõisnik ja riigitegelane. Tema omanduses oli Jägala mõis. Ta oli Tallinna kreisi talurahvaküsimuse komissar. 1910–1912 oli ta Tallinna-Tapa piirkonna rahukohtunik. Ta oli IV Riigiduuma saadik Eestimaa kubermangust.
Teema: Jalgpall
Mitte segi ajada Vancouver FC-ga. Vancouver Whitecaps Football Club on Vancouveris tegutsev Kanada jalgpalliklubi. Whitecaps mängib Major League Socceri (MLS) Läänekonverentsis. Klubi asutati aastal 2009 ning võeti MLS-i vastu aastal 2011. Whitecaps on n-ö fööniksklubi: nime "Whitecaps" kasutas varem 1974. asutatud North American Soccer League'i klubi, mis taastati aastal 2001 ning osales 2010. aastal USSF Division 2 Professional League'is (Vancouver Whitecaps (1986–2010)). Whitecaps on aastast 2001 olnud samade omanike käes. 2012. aastal sai Whitecapsist esimene Kanada meeskond, mis jõudis MLS Cupi sõelmängudele. Klubi on tulnud viis korda Kanada meistriks ning mänginud korra nii Kesk- ja Põhja-Ameerika meistrivõistluste kui ka MLS Cupi finaalis (kaotati vastavalt Cruz Azulile ja Miami Interile). Vancouver osaleb teiste loodepiirkonna meeskondade, Seattle Soundersi ja Portland Timbersi, vastu ka fännide loodud Cascadia Cupil. Whitecaps pälvis üleilmset tähelepanu 2025. aastal, kui võistkonnaga liitus 2014. aasta maailmameister Thomas Müller. Teised märkimisväärsed (endised) mängijad on Ameerika Ühendriikide koondislane Jay DeMerit (Whitecapsi esimene mängija ja kapten), 2013. aasta MLS-i parim väravakütt Camilo Sanvezzo ja klubis karjääri alustanud Kanada koondislane Alphonso Davies.
Teema: Jalgpall
Väravavaht on jalgpallis mängija, kelle ülesanne on oma väravat kaitsta, nii et vastasmeeskond ei suudaks palli üle väravajoone lüüa (postide vahele ja lati alt). Selleks peab väravavaht palli teele tulema ja selle kas kinni püüdma või kõrvale suunama. Väravavahi alas võivad väravavahid kasutada käsi. Nad on (kui audi sissevise välja arvata) ainsad jalgpallurid, kes tohivad mänguväljakul palli käega puudutada. Väravavahid sooritavad lööke värava juurest ning juhatavad oma meeskonna, eriti selle kaitsemängijate paiknemist nurgalöökide, vabalöökide ja karistuslöökide korral. Väravavahil on tähtis roll mängustrateegia valimisel, sest neil on piiramatu ülevaade kogu mänguväljakust. Väravavahid ei pea kogu mängu ajal olema karistusalas. Nad võivad lüüa penalteid lüüa ja on isegi juhtunud, et lõpuminutitel jookseb väravavaht vastasmeeskonna karistusalasse, et luua seal arvuline ülekaal, kuigi see on haruldane, sest jätab oma värava kaitseta. Kui väravavaht saab vigastada või punase kaardi, siis teeb tema meeskond vahetuse. Üks väljakumängijatest (tavaliselt ründaja) võetakse välja ja tema asemele pannakse varuväravavaht. Kui see ei ole võimalik (näiteks kui varuväravavahti ei ole), siis asub üks mängijatest (tavaliselt kaitsemängija) väravasse ja muutub väravavahiks. Väravavaht on jalgpallis kõige tähtsam positsioon ja samuti on selles kõige keerulisem meistriks saada. Sellepärast on tavaline, et meeskonnad vahetavad väravavahte harva. Näiteks Petr Čech on FC Chelsea esiväravavaht ja Iker Casillas Madridi Reali esiväravavaht juba üle 9 aasta ning Casillas on Hispaania jalgpallikoondise esiväravavaht juba 10 aastat. Kuid teisalt ei ole väravavahitöö füüsiliselt nii nõudlik kui väljakumängijal ja sellepärast on väravavahi mängijakarjäär pikem, ulatudes vahel isegi 40. eluaastatesse.
Teema: Linnud
Läikdrongo (Dicrurus aeneus) on väike drongolaste sugukonda kuuluv lind. Läikdrogo elutseb Lõuna- ja Kagu-Aasias, täpsemalt India Lääne- ja Ida-Ghattides, Lääne-Uttarakhandist itta Indohiinasse ulatuvas piirkonnas, Eel-Himaalajas ja ka Hainanil, Malaka poolsaarel, Sumatral ja Kalimantani põhjaosas. Liik eelistab pesitseda niisketes, laialehelistes metsades. Läikdrongod on umbes 24 cm pikad, käitumiselt agressiivsed ja ei karda rünnata endast suuremaid liike juhul kui nende pesa või poegi ohustatakse. Rahvusvahelise Looduskaitseliidu punase nimestiku järgi on liik soodsas seisundis.
Teema: Filmid
"Kass Oggy ja kurjad prussakad" (prantsuse keeles "Oggy et les Cafards") on Gaumont Film Company toodetud Prantsuse animasari, mille on loonud Jean-Yves Raimbaud.
Teema: Mäed
Bazardüzü on 4466 meetri kõrgune mäetipp Suur-Kaukasuse ahelikus, Venemaa ja Aserbaidžaani piiril. See on Aserbaidžaani kõrgeim punkt ning ühtlasi ka Dagestani kõrgeim tipp. Asudes Kaukaasia lõunaosas, tähistab Bazardüzü ka Venemaa üht kõige lõunapoolsemat punkti. Tipp paikneb Şahdaği rahvuspargi alal. Bazardüzü piirkonnast saavad alguse mitmed jõed, sealhulgas Türyançay ja Qusarçay, mis kuuluvad Kura jõgikonda. Bazardüzü tipust laskub kaheksa väikest liustikkku, millest pikim ulatub ligikaudu ühe kilomeetri pikkuseks ja kannab nime Tihhidzar. Mägi koosneb savikiltadest ja prfüriitidest.
Teema: Jalgpall
Abikohtunik (vananenud termin piirikohtunik ja mittesoovitatav termin joonekohtunik) on jalgpalli mõistes väljakukohtunikku abistav jalgpalliametnik, kes aitab mängu vastavalt mängureeglitele läbi viia. Ametlikele mängudele võib määrata kaks abikohtunikku. Esimene abikohtunik asub tehnilise ala ja seal asuva vahetusmeeste pingi ees ning neljanda kohtuniku puudumisel tegeleb ka mängijate vahetustega. Teine abikohtunik asetseb teisel pool mänguväljakut kaugemal pool küljejoonel. Mõlemad abikohtunikud liiguvad oma küljejoonel nurgalipust keskjooneni. Abikohtuniku peaülesanded on määrata, kas on toimunud suluseisureegli rikkumine, kas pall ületas otsa- või küljejoone ning abistada peakohtuniku nägemisulatusest väljas ja enda lähedal toimunud rikkumiste korral. Sõltuvalt võistlusjuhendist ja väljakukohtuniku soovist võib abikohtunikul olla ka muid ülesandeid, näiteks vajadusel aidata peakohtunikul hoida mängijate üle kontrolli või asendada teda vigastuse või võimetuse korral. Kuigi tänapäeval on abikohtunikul otsuste vastuvõtmisel ja peakohtuniku abistamisel väga suur osa, on peakohtunikul teatud situatsioonides õigus abikohtuniku otsus tühistada.
Teema: Filmid
"Toomas ja sõbrad: Vaatemäe müsteerium" (inglise keeles "Thomas & Friends: The Mystery of Lookout Mountain") on 2022. aastal valminud Kanada animafilm. Filmi režissöör on Campbell Bryer, stsenaristid Craig Carlisle ja Daniel Share-Strom. Filmi tootjad on Mattel Television.
Teema: Linnud
Suled on epidermi ehk marrasknaha moodustisted, mis esinevad lindudel ja mõnedel teropoodsetel dinosaurustel. Ajalooliselt on suled olnud ka mõnel teropoodil, kuid nad ei olnud võimelised lendama. Lindude sulgedest kehakatet nimetatakse sulestikuks. Sulgede tekkimine ja olemasolu viitab võimalikule püsisoojalisusele. Kuigi suled katavad enamikku lindude kehast, kasvavad nad välja ainult spetsiaalsest nahataskust. Sulgede funktsiooniks on olla kehale isolatsiooniks, aidata kaasa lennuvõimele ning võimaldada kommunikatsiooni ja varjumist. Inimesed kasutavad sulgi patjade täitmiseks alates aastast 570.
Teema: Kirjanikud
Olufemi Terry (sündinud 1972) on Sierra Leone meeskirjanik ja ajakirjanik. Olufemi Terry on sündinud Sierra Leones, kuid elanud ka Nigeerias, Suurbritannias ja Elevandiluurannikul ning õppinud New Yorgi ja Kaplinna ülikoolis. Ta on töötanud ajakirjanikuna Somaalias ja Ugandas. Ta kirjutab inglise keeles. 2010. aastal võitis ta novelli "Stickfighting Days" eest Caine'i auhinna.
Teema: Jõed
Vorona on jõgi Euroopas, Venemaa Penza, Tambovi ja Voroneži oblastis. Voolab Oka-Doni madalikul valdavalt edelasse ja lõunasse. Suubub paremalt Hopjorisse. Pikkus 454 km, valgala 13 200 km².
Teema: Linnud
Araripe tantsulind (Antilophia bokermanni) on linnuliik tantsulindlaste sugukonnast tantsulinnu perekonnast. Araripe tantsulind elab vaid Brasiilias Ceará osariigis Araripe platool, mis on 50 km pikk ja umbes 1 km lai. 2000. aastal hinnati liigi arvukuseks 50 isendit. 2018. aastal hinnangul oli alles 150–700 isendit.
Teema: Poliitikud
Joaquín Almunia Amann (sündinud 17. juunil 1948 Bilbaos) on Hispaania poliitik. Aastatel 1979–2004 oli ta Hispaania parlamendi liige, aastatel 1982–1986 Hispaania tööhõive- ja sotsiaalminister ning aastatel 1986–1991 avaliku halduse minister. 1997–2000 oli ta Hispaania Sotsialistliku Töölispartei esimees. Ta oli aastatel 2004–2010 Euroopa Komisjoni majandus- ja rahandusküsimuste volinik Barroso esimeses komisjonis ja aastatel 2010–2014 Euroopa Komisjoni konkurentsivolinik Barroso teises komisjonis.
Teema: Mäed
Ebavere mägi asub Lääne-Viru maakonnas Väike-Maarjast lõuna-edelas Ebavere lähistel. Ebavere mäe kõrgus merepinnast on 146 meetrit, olles sellega Pandivere kõrgustiku kõrguselt kolmas mägi Emumäe (166 m) ja Kellavere mäe (156 m) järel. Mäe kaitseks on loodud Ebavere maastikukaitseala.
Teema: Kirjanikud
Astrid Anna Emilia Lindgren (kuni 1931 Astrid Ericsson; 14. november 1907 Vimmerby – 28. jaanuar 2002 Stockholm) oli Rootsi lastekirjanik, kelle raamatuid on tõlgitud 109 keelde ja avaldatud vähemalt sajas riigis. 2002. aastal loodi Rootsi parlamendi toetusel Astrid Lindgreni mälestusauhind. See on rahaliselt suurim lastekirjanduse auhind, selle väärtus küünib 5 miljoni Rootsi kroonini.
Teema: Poliitikud
Friedrich von Meyendorff (3. august 1839 – 22. aprill 1911) oli baltisaksa mõisnik ja poliitik. Friedrich von Meyendorff oli Liivimaa rüütelkonna sekretär, 1884–1908 Liivimaa rüütelkonna maamarssal ja 1908–1911 Liivimaa maanõunik.
Teema: Linnud
Flamingolised (Phoenicopteriformes) on lindude selts. Seltsi ainus retsentne sugukond on flamingolased (Phoenicopteridae). Flamingolaste lähimad sugulased on pütilised.
Teema: Meditsiin
Anisotsütoosiks nimetatakse eri suurusega punaliblede esinemist veres. Harilikult põhjustab anisotsütoosi eri punaliblede põlvkondade esinemine vereringes, näiteks regeneratiivse aneemia korral, kui lisaks küpsetele punalibledele esinevad veel suurema läbimõõduga retikulotsüüdid. Anisotsütoos võib esineda ka rauavaegusaneemia korral, tingitud normaalsest väiksemate punaliblede esinemist vereringes. Anisotsütoosi kajastab vererakkude automaatloenduris indeks RDW (red blood cell distribution width).
Teema: Linnud
Mitte segi ajada tunnuslinnuga Rahvuslind on rahvussümbol, mis on maa loodus- ja linnukaitsesümbol. Rahvuslinnu mõiste võttis kasutusele Rahvusvaheline Linnukaitsenõukogu 1960. aastal. Rahvuslinnu määratlus võib olla kohati segane, sest paljudes riikides ei ole ametlikku rahvuslinud valitud ega määratud. Eesti rahvuslind on suitsupääsuke (alates 26. novembrist 1962).
Teema: Filmid
"Soome lahe õed" on 2009. aasta Eesti ja Soome koostöös valminud ajaloolis-psühholoogiline dokumentaalfilm, mille on lavastanud Imbi Paju. Film käsitleb Eesti ja Soome naiskodukaitsjate ja kodutütarde (soome keeles lotta'd ja pikkulotta'd) koostööd. 1920. aastatel alguse saanud ühistegevuse katkestas Teise maailmasõja algus ja Eesti okupeerimine.
Teema: Filmid
"Pianist" (inglise keeles "The Pianist", poola keeles "Pianista", prantsuse keeles "Le Pianiste", saksa keeles "Der Pianist") on 2002. aastal Suurbritannia, Prantsusmaa, Saksamaa ja Poola koostöös valminud draamafilm. Selle kaasprodutsent ja režissöör oli Roman Polański, stsenarist Ronald Harwood ja peaosatäitja Adrien Brody. See põhineb Poola juudist pianisti ja holokaustist pääsenu Władysław Szpilmani 1946. aastal ilmunud samanimelisel autobiograafial. "Pianisti" näidati esimest korda 2002. aasta Cannes'i filmifestivalil, kus see võitis Kuldse Palmioksa. Film sai positiivsete hinnangute osaliseks, kiideti Polanski lavastust, Brody näitlejatööd ja Harwoodi stsenaariumit. "Pianist" võitis 2003. aastal mitu Oscarit: parim lavastaja (Polanski), parim kohandatud stsenaarium (Harwood) ja parim meespeaosatäitja (Brody). Film nomineeriti veel neljale, sh parima filmi kategoorias, kus see kaotas filmile "Chicago". Lisaks võideti BAFTA parima filmi ja parima lavastaja kategoorias ning Prantsusmaal seitse Césarit, sh parima filmi, parima lavastaja ja parima meespeaosatäitja kategooriates. Aastal 2016 paigutati "Pianist" BBC 21. sajandi 100 parima filmi sekka.
Teema: Meditsiin
Hulgiorganpuudulikkus ehk hulgielundhäire (MOF, MODS) on osadel loomadel (sh inimestel) akuutse haigusjuhu korral, intensiivravi vajava patsiendi kas septilise šoki, raske kehavigastuse, põletuse ja/või muude haiguslike seisundite korral esineda võiv mitmete elutähtsate elundite (paljudel inimestel aju, neerud, maks, kopsud ja süda) funktsioonide märkimisväärne halvenemine ja/või elutähtsate funktsioonide, nagu vereringe, hingamine, kuseeritus, maksatalitlus, samaaegne lakkamine. Hulgielundhäire täpsed molekulaarsed mehhanismid on seni tundmata, kuid on teada, et seda võivad põhjustada hulgitrauma, vereringehäire, hingamispuudulikkus, sooleisheemia, äge pankreatiit või rasked infektsioonid (vastuvõtlikel patsientidel näiteks Streptococcus pyogenes infektsioonid). Tõenäoliseks sepsise kõrvaltoimena tekkinud MOF-i põhjuseks peetakse lümfoid(-immuun)süsteemi düsregulatsiooni mudelit. Teadmata on ka hulgielundhäirest taastumise mehhanismid ja surma täpsed põhjused. Intensiivravil olevad patsiendid võivad vajada kirurgilisi operatsioone.
Teema: Meditsiin
Kandidoosiks (ladina keeles candidosis) nimetatakse mitmete Candida perekonna seeneliikide esile kutsutud patoloogilisi muutusi ehk mükoose vastuvõtlikes organismides. Kandidoos ehk kandidomükoos on humaan- ja veterinaarmeditsiinis ka diagnoositav haigus. Kandidoosidele on vastuvõtlikud lisaks inimesele ka loomad, näiteks veised, hobused, sead, kassid, koerad.
Teema: Filmid
"Maadleja" ("The Wrestler") on Ameerika Ühendriikide film, mille režissöör on Darren Aronofsky ja peaosa mängib Mickey Rourke. Võtted algasid jaanuaris 2008 ja film esilinastus sama aasta Veneetsia filmifestivalil, kus võitis peaauhinna Kuldlõvi. 2008. aastal osales PÖFFil Screen Internationali programmis ja sai publiku lemmiku auhinna.
Teema: Filmid
"Jääaeg" (algne pealkiri: Ice Age) on 2002. aastal valminud Ameerika animafilm, mille režissöör on Chris Wedge (kaasrežissöör Carlos Saldanha), mille produtsendid on Blue Sky Studios ja 20th Century Fox Animation. Tegemist oli Blue Sky Studiosi esimese mängufilmiga ja ühtlasi ka esimese eesti keelde dubleeritud täispika animafilmiga.
Teema: Kirjanikud
Balthasar Rüssow (ka Russow, Rissowe või Ryssaw; umbes 1536 – 24. november 1600) oli Tallinna kroonikakirjutaja ja luterlik vaimulik. Rüssow on tuntud oma Vana-Liivimaa ajalugu käsitleva kroonika (esmatrükk 1578; oluliselt täiendatud 1584) järgi, kus on dokumenteeritud piirkonna sündmusi 12. sajandist kuni 1583. aastani, keskendudes eriti vahetult Liivi sõjale eelnenud olmeelule ja sisepoliitikale. Kroonika puhul on välja toodud selle värvikaid kirjeldusi ning autori teravalt luterlikku vaatepunkti.
Teema: Linnud
Andi kondor ehk kaeluskondor (Vultur gryphus) on Lõuna-Ameerikas elutsev kondorlaste sugukonda kuuluv linnuliik, kondori perekonna ainus esindaja. Teda on leitud Andides ja Lõuna-Ameerika läänerannikul. Tal on maismaalindudest suurim tiibade laius (kuni 3,2 m).
Teema: Mäed
Pico Turquino on mägi Kuubal Granma ja Santiago de Cuba provintside piiril, riigi kõrgeim mägi. Alates 1953. aastast on Pico Turquino tipus José Martí büst.
Teema: Filmid
"Aja meistrid" on Eesti 2008. aastal loodud animatsiooni elementidega dokumentaalfilm. Filmi autor on Mait Laas ja helilooja Tõnu Kõrvits. Eesti nukufilmi ajaloo kaht suurkuju – Elbert Tuganovit ja Heino Parsi – käsitlev linateos valmis mõneti planeeritult Eesti nukufilmi 50 aasta juubeli puhul. Kaheaastase valmimisprotsessi ajal suri üks filmi peategelastest – Elbert Tuganov. Animatsiooni elementidega dokumentaalfilmis ei astu Tuganov ja Pars vaataja ette mitte ainult elusuuruses, vaid ka nukuna. Samuti on kasutatud tasapinnalist lamedekoratsiooni. Linateosesse on põimitud ajastu kroonikakaadreid, vanu fotosid ning nukumeistrite loomingu katkendeid. Mait Laasi jaoks on "Aja meistrid" debüüt dokumentaalfilmide alal.
Teema: Poliitikud
Semen Hluzman (ukraina keeles Семен Фішельович Глузман, vene keeles Семён Фишелевич Глузман; 10. september 1946 Kiiev – 16. veebruar 2026 Kiiev) oli Ukraina psühhiaater ja inimõiguste aktivist. Ta sündis aastal 1946 Kiievis. Ta on juudi rahvusest. Ta lõpetas aastal 1970 Kiievi Meditsiiniinstituudi. Aastal 1970 töötas ta psühhiaatrina Žõtomõris, aastal 1971 Korostenis, aastal 1972 psühhiaatrina Kiievis (kiirabihaiglas). Kui ta töötas Žõtomõri vaimuhaiglas, tegi ta psühhiaatrilist ekspertiisi kindral Petro Hrõhorenkole.
Teema: Kirjanikud
Jan Długosz (ka Joannes, Ioannes või Johannes, Longinus või Dlugossius; 1. detsember 1415 Stara Brzeźnica – 19. mai 1480 Kraków) oli poola vaimulik, kroonik ja diplomaat. Ta õppis Krakowi ülikoolis ning töötas Krakowis kanoonikuna. 1434–1452 oli ta kanoonik Kłobuckis. Poola kuningas Kazimierz IV saatis Długoszi diplomaatiliste ülesannetega paavsti ja Rooma keisri juurde. Samuti osales ta Kolmeteiskümneaastase sõjaga (1454–1466) seotud läbirääkimistes. Pärast üht õnnestunud diplomaatilist käiku 1466. aastal usaldati talle kuninga poja õpetamine. Jan Długoszit tuntakse ennekõike tänu tema teosele "Annales seu cronici incliti regni Poloniae", mis jutustab Euroopa ajaloosündmustest aastatel 965–1480. Endast kirjutas ta teoses kolmandas isikus.
Teema: Kirjanikud
Otfried Preußler (20. oktoober 1923 Reichenberg (Liberec) – 18. veebruar 2013) oli saksa lastekirjanik. Tema tuntuimad teosed on "Väike nõid", "Röövel Hotzenplotz" ja "Krabat". Otfried Preußleri esivanemad elasid Libereci piirkonnas alates 15. sajandist. Tema vanemad olid õpetajad. Ta lõpetas kooli aastal 1942. Kuigi ta jäi idarindel sõdides ellu, võeti ta 21-aastase leitnandina 1944. aastal vangi. Preußler viibis järgmised viis aastat Tatarimaal vangilaagris. Pärast vabanemist juunis 1949 läks ta Rosenheimi oma ümberasustatud sugulaste ja kihlatu Annelies Kindi juurde, kellega ta samal aastal abiellus. Aastatel 1953–1970 töötas ta koolis, algul algklasside õpetajana, seejärel direktorina. Ta võitis noorteromaani "Krabat" eest 1972. aastal Deutscher Jugendliteraturpreisi.
Teema: Mäed
Goljam Perelik (bulgaaria keeles Голям Перелик 'Suur Perelik') on mägi Bulgaarias ning Rodope mäestiku kõrgeim tipp, 2191 m üle merepinna. Kõrguselt on see Bulgaarias seitsmes mägi. Mägi asub Smoljani linnast umbes 19 km lääne pool Lõuna-Bulgaarias. Goljam Pereliku nõlval paikneb Bulgaaria sõjaväebaas, mistõttu on juurdepääs tipule piiratud. Sellegipoolest on mägi piirkonnas tuntud nii oma loodusliku ilu kui ka avarate vaadete poolest ning on populaarne sihtkoht matkajate ja loodushuviliste seas.
Teema: Kirjanikud
Pramoedya Ananta Toer (6. veebruar 1925 – 30. aprill 2006 Jakarta) oli Indoneesia romaanikirjanik. Lisaks romaanidele kirjutas ta lühijutte, esseesid ja ajalookirjeldusi oma maast ja inimestest. Tema looming hõlmab nii koloniaalajastut ja iseseisvuspüüdlusi kui ka Jaapani okupatsiooni ja on läbi põimunud tema isiklikust ja rahvuslikust ajaloost. Hollandi võimu ajal oli ta vangistatud aastatel 1947–1949 ja Suharto valitsusajal aastatel 1965–1979. Tema teoseid tsenseeriti Indoneesias, kuigi ta oli ka välismaal tuntud.
Teema: Mäed
Hallasan ehk Halla mägi (korea keeles 한라산; Põhja-Koreas 한나산; hääldus mõlemal puhul Hallasan; Hanjas 漢拏山) on uinunud vulkaan Lõuna-Koreas Jeju saarel, Lõuna-Korea kõrgeim mägi (1950 m, mis viimastel andmetel on 3 m madalam ehk 1947 m).
Teema: Linnud
Punaflamingo (Phoenicopterus ruber või Phoenicopterus ruber ruber) on suur lind flamingo perekonnast. Ta on suguluses heleflamingoga (Phoenicopterus [ruber] roseus) ning mõlemat liiki on peetud flamingo (Phoenicopterus ruber) alamliikideks. Punaflamingod elutsevad Kariibi mere ümbruses ning Galápagose saartel.
Teema: Kirjanikud
Jiří Gruša (10. november 1938 Pardubice – 28. oktoober 2011 Hannover) oli tšehhi kirjanik, dissident ja diplomaat. Gruša õppis Prahas Karli ülikoolis ja sai 1962. aastal filosoofiadoktori kraadi. 1960. aastatel hakkas ta oma kirjutisi avaldama ajakirjas Tvář koos teiste noorkirjanikega, kelle hulka kuulusid Zbyněk Hejda, Václav Havel, Jan Lopatka ja Jiři Pištora. Pärast selle ajakirja sulgemist asutas ta oma ajakirja Sešity ja töötas hiljem ajakirjas Nove knihy. 1960. aastatel avaldas Gruša kolm luulekogu ja ühe lasteraamatu. Tema esimene romaan (1972) tunnistati aga pornograafiliseks ja rohkem Gruša oma teoseid riiklikes kirjastustes avaldada ei saanud. Gruša jätkas kirjutamist ja avaldas oma teoseid samizdatis. Veelgi enam halvenesid tema suhted võimudega siis, kui ta kirjutas alla Harta 77-le. 1978 kirjutas ta romaani "Ankeet", milles peategelane peab töökoha saamiseks täitma ankeedi, aga seda ausalt täites kipub tulemus olema sürreaalne. Romaani nõukogudevastasuse tõttu vahistasid võimud Gruša, kuid see tekitas rahvusvahelist vastukaja, mistõttu kirjanik vabastati juba 2 kuu pärast ja saadeti kodumaalt välja. Gruša sõitis esialgu Torontosse, kuid 1980 sai kirjandusstipendiumi, mille toel kolis Saksa FV-sse ja hakkas elama Bonnis. 1981. aastal võeti talt ära Tšehhoslovakkia kodakondsus, 1983. aastal sai ta Saksa FV kodakondsuse. 1980. aastatel koostas ta lugemiku Austrias asuvatele tšehhi koolidele. Pärast 1990. aastat toimunud Sametrevolutsiooni taastati Gruša kodakondsus ja ta nimetati Tšehhi suursaadikuks Saksamaal. Sellena töötas ta 1997. aastani, mil temast sai haridusminister Václav Klausi teises valitsuses. Pärast valitsuse tagasiastumist 1998 oli ta kuni 2004. aastani Tšehhi suursaadik Austrias, seejärel 2005–2008 Viini Diplomaatilise Akadeemia direktor. Aastail 2004–2009 oli Jiří Gruša rahvusvahelise kirjanikke ühendava organisatsiooni PEN-klubi president. Gruša mõjul sai Tšehhi Vabariigi ametlikuks nimeks saksa keeles Tschechien. Eesti keeles ei ole tem
Teema: Mäed
Dhaulagiri (inglise; hindi धौलागिरी (Dhaulāgirī)) on mägi Aasias Himaalajas. Dhaulagiri on läänepoolseim üle 8000 meetri kõrgune mägi Nepalis ja maailma kõrguselt 7. mägi kõrgusega 8167 meetrit.
Teema: Filmid
"Biwa järve 8 nägu" on 2024. aasta jaanuaris esilinastunud Eesti mängufilm. Film valiti Eestit esindama Ameerika Filmikunsti ja -teaduste Akadeemia filmiauhinna parima rahvusvahelise filmi kategoorias.
Teema: Kirjanikud
Siin on loetletud norra kirjanikke. Andreas Leigh Aabel Thorvald Aadahl Gustav Aagaard Oscar Aagaard Olav Aaraas Solveig Aareskjold Berthe Canutte Aarflot Ivar Aasen Ingeborg Arvola Peter Asbjørnsen Bjørnstjerne Bjørnson Ketil Bjørnstad Johan Borgen Tor Åge Bringsværd Lars Saabye Christensen Camilla Collett Niels Fredrik Dahl Gro Dahle Olav Duun Arnljot Eggen Thorbjørn Egner Sven Elvestad Kjartan Fløgstad Jon Fosse Karin Fossum Nikolaj Frobenius Jostein Gaarder Johan Nordahl Brun Grieg Frode Grytten Trygve Gulbranssen Knut Hamsun Hans Herbjørnsrud Vigdis Hjorth Henrik Ibsen Roy Jacobsen Georg Johannesen Alexander Kielland Jan Kjærstad Christian Krohg Steinar Lem Jonas Lie Unni Lindell Merethe Lindstrøm Erlend Loe Øystein Lønn Cecilie Løveid Maja Lunde Rudolf Muus Jo Nesbø Rudolf Nilsen Sigbjørn Obstfelder Hanne Ørstavik Maria Parr Per Petterson Siri Pettersen Alf Prøysen Anne B. Ragde Fredrik Skagen Kim Småge Dag Solstad Tore Stubberud Peter Wessel Zapffe Þorbjörn Hornklofi Linn Ullmann Tor Ulven Sigrid Undset Tarjei Vesaas Bjørg Vik Herbjørg Wassmo Jo Nesbø
Teema: Poliitikud
Dalia Grybauskaitė (sündinud 1. märtsil 1956 Vilniuses) on Leedu ja Euroopa Liidu poliitik, kes oli 12. juulist 2009 kuni 12. juulini 2019 Leedu Vabariigi president. Ta lõpetas 1983. aastal Leningradi Riikliku Ülikooli majandusteaduskonna. Seejärel töötas ta lühikest aega Leedu NSV Teaduste Akadeemia tegevsekretärina ja sai 1988. aastal Moskvas doktorikraadi majanduses. Aastatel 1983–1990 töötas ta Vilniuse Kõrgemas Parteikoolis põllumajandusosakonna juhataja ja poliitökonoomia osakonna lektorina. 1991. aastal oli ta Leedu peaministri kantselei direktor, aastatel 1991–1993 Leedu välismajandusministeeriumi Euroopa osakonna juhataja, aastatel 1993–1994 Leedu välisministeeriumi majandusosakonna juhataja ja Euroopa Liiduga peetud vabakaubanduse kehtestamise kõneluste juht, aastatel 1994–1995 oli ta Leedu erakorraline esindaja Euroopa Liidus Brüsselis. Aastatel 1996–1999 oli ta Leedu saadik Ameerika Ühendriikides, aastatel 1999–2000 Leedu aserahandusminister ning Rahvusvahelise Valuutafondi ja Maailmapangaga peetud läbirääkimiste juht, aastatel 2000–2001 Leedu asevälisminister ja Leedu delegatsiooni juht ühinemisläbirääkimistel Euroopa Liiduga ning aastatel 2001–2004 Leedu rahandusminister.
Teema: Linnud
Aafrika pingviin ehk prillpingviin (Spheniscus demersus) on pingviiniliste seltsi pingviinlaste sugukonda kuuluv lennuvõimetu lind. Aafrika pingviin on kantud ohustatud liikide nimestikku. Neid arvatakse elavat veel ligi 75 000 – 80 000 täiskasvanud isendit.
Teema: Linnud
Amadiinlased (Estrildidae) on liigirikas linnusugukond värvuliste seltsist. Amadiinlaste hulka on arvatud 135–140 liiki, mis on liigitatud 33–35 perekonda. Mõned liigid, näiteks sebra-amadiin, on ilulinnupidajate seas oma ilusa kirju sulestiku pärast väga populaarsed.
Teema: Mäed
Galdhøpiggen on mägi Norras Innlandeti maakonnas Lomi vallas. See paikneb Jotunheimenis. Galdhøpiggen on kõrgeim mägi Norra Kuningriigi territooriumil (2469 m üle merepinna) ja kogu Põhja-Euroopas. Varem oma lumemütsiga kõrgeim mäetipp olnud Glittertind on 2000. aastatel jäänud madalamaks (2466 m). Enne täpsete mõõtmiste algust on Norra kõrgeimaks tipuks peetud teiste seas Snøhettat (2286 m) ja Knutsholstindenit (2341 m).
Teema: Meditsiin
Hingamispeetus on tõsine haigusseisund, mis on põhjustatud apnoest või piisavalt tõsisest hingamispuudulikkusest, mis ei võimalda hingata (nt agonaalne hingamine). Pikaajaline apnoe viitab olukorrale, kus patsiendil on pikema aja jooksul hingamine peatunud. Juhul, kui südamelihase kontraktsioon on terve, kutsutakse seda seisundit hingamispeetuseks. Kopsugaasivahetuse järsk peatumine, mis kestab kauem kui viis minutit, võib jäädavalt kahjustada elutähtsaid organeid, eeskätt aju. Hapnikupuudus ajus põhjustab teadvuse kaotust. Kui hingamispeetus kestab kauem kui kolm minutit, on ajukahjustus tõenäoline. Kui hingamispeetus kestab kauem kui viis minutit, on surm peaaegu kindel. Kui ravi toimub piisavalt varakult, võivad kahjustused olla pöörduvad. Hingamispeetus on eluohtlik hädaolukord, mis nõuab viivitamatut arstiabi. Hingamispeetuses patsiendi päästmiseks on eesmärk taastada piisav ventilatsioon ja vältida edasisi kahjustusi. Sekkumiste hulka kuuluvad hapnikuga varustamine, hingamisteede avamine ja kunstlik ventilatsioon. Mõnel juhul võivad eelseisva hingamispeetusest kindlaks määrata patsiendil märku anda erinevad märgid, näiteks suurenenud hingamine. Hingamispeetus tekib, kui patsiendi hapnikuvarud ammenduvad ja hingamine lõppeb. Hingamispeetust tuleks eristada hingamispuudulikkusest. Esimene viitab hingamise täielikule seiskumisele, samas kui hingamispuudulikkus on suutmatus tagada keha vajadustele vastavat piisavat ventilatsiooni. Ilma sekkumiseta võivad mõlemad põhjustada hapniku vähenemist veres (hüpokseemia), süsinikdioksiidi taseme tõusu veres (hüperkapnia), ebapiisavat hapniku perfusiooni kudedesse (hüpoksia), mis võivad lõppeda surmaga. Hingamispeetus erineb ka südame seiskumisest, mis tähendab südamelihase kontraktsiooni riket. Kui hingamispeetust ei ravita, võib see viia südamelihase kontraktsiooni rikkeni.
Teema: Jõed
Kemi (karjala Kemijoki, soome Kemijoki, vene Кемь) on jõgi Euroopas, Karjalas. Algab Ala-Kuittijärvest. Voolab valdavalt itta, läbides kärestikke ja järvi. Suubub Valgesse merre. Pikkus 191 km, valgla 27 700 km².